– Նախ փոքրիկ ակնարկ մը տամ դպրոցի անցեալին մասին: Կրթասիրաց վարժարանը հիմնադրուած է 1924 թուականին. հոկտեմբերին պէտք է տօնենք վարժարանի 90-ամեակը: Որո՞նք էին հիմնադիրները. Այնթափէն գաղթած ազնիւ, հայրենասէր, վեհանձն մարդիկ, որոնք մտածեցին հաւաքել մեր հայ փոքրիկները փողոցներէն կամ անապատներէն եւ դպրոց բանալ, կրթել հայկական դաստիարակութեամբ: Ես միշտ կրկնած եմ ու կը շարունակեմ կրկնել` փա՛ռք ու պատիւ բոլոր այն մարդոց, որոնք հիմնադրած են մեր դպրոցները, ո´չ միայն Կրթասիրացը, այլեւ միւս վարժարանները` ազգային կամ միութենական: